b'\n_START_ARTICLE_\nH\xc4\x81\xe2\x80\x99\n_START_PARAGRAPH_\nH\xc4\x81\xe2\x80\x99 (arab. \xd9\x87\xd8\xa7\xd8\xa1\xe2\x80\x8e, h\xc4\x81\xe2\x80\x99, pers. \xe2\x80\x8f\xd9\x87\xe2\x80\x8e, he) on arabialaisen kirjaimiston 26. kirjain. Se vastaa heprealaisen kirjaimiston kirjainta he (\xd7\x94). Kirjaimen \xc3\xa4\xc3\xa4nnearvo on arabiassa ja persiassa [h]. Persiassa h\xc4\x81\xe2\x80\x99 voi ilmaista my\xc3\xb6s vokaalia [e] sanan lopussa._NEWLINE_Itsen\xc3\xa4isen\xc3\xa4 kirjaimena h\xc4\x81\xe2\x80\x99 kirjoitetaan ympyr\xc3\xa4n\xc3\xa4 (\xd9\x87). Seuraavaan kirjaimeen liitettyn\xc3\xa4 se kirjoitetaan muodossa \xd9\x87\xd9\x80 (esim. \xd9\x87\xd8\xa7 h\xc4\x81), ja sanan lopussa edelt\xc3\xa4v\xc3\xa4\xc3\xa4n kirjaimeen liitettyn\xc3\xa4 sen kirjoitusasu on \xd9\x80\xd9\x87 (esim. \xd9\x84\xd9\x87 lh). Kun h\xc4\x81\xe2\x80\x99 liittyy sanan keskell\xc3\xa4 sek\xc3\xa4 edelt\xc3\xa4v\xc3\xa4\xc3\xa4n ett\xc3\xa4 seuraavaan kirjaimeen, se kirjoitetaan \xd9\x80\xd9\x87\xd9\x80 (esim. \xd9\x84\xd9\x87\xd8\xa7 lh\xc4\x81)._NEWLINE_Urdussa k\xc3\xa4ytet\xc3\xa4\xc3\xa4n kahta h\xc4\x81\xe2\x80\x99n varianttia. Konsonanttinen h\xc4\x81\xe2\x80\x99 (urduksi cho\xe1\xb9\xad\xc4\xab he) on mykk\xc3\xa4 sanan lopussa ja ilmaisee muualla konsonanttia [h]. Toinen variantti, do ca\xc5\xa1m\xc4\xab he (\xda\xbe), ilmaisee edellisen konsonantin aspiroitumista (esim. \xd9\xbe [p] \xe2\x86\x92 \xd9\xbe\xda\xbe [p\xca\xb0]). Urdun h\xc4\x81\xe2\x80\x99-kirjaimet poikkeavat arabian ja persian kirjoitusasusta. Cho\xe1\xb9\xad\xc4\xab he kirjoitetaan itsen\xc3\xa4isen\xc3\xa4 \xdb\x81, alussa \xdb\x81\xd9\x80 (esim. \xdb\x81\xd8\xa7 h\xc4\x81), lopussa \xd9\x80\xdb\x81 (esim. \xd9\x84\xdb\x81 lh) ja keskell\xc3\xa4 \xd9\x80\xdb\x81\xd9\x80 (esim. \xd9\x84\xdb\x81\xd8\xa7 lh\xc4\x81). Do ca\xc5\xa1m\xc4\xab he kirjoitetaan itsen\xc3\xa4isen\xc3\xa4 \xda\xbe (esim. \xd8\xaf\xda\xbe dh) ja edelliseen kirjaimeen liitettyn\xc3\xa4 \xd9\x80\xda\xbe\xd9\x80 (esim. \xd8\xaa\xda\xbe th)._NEWLINE_Arabian kieless\xc3\xa4 k\xc3\xa4ytet\xc3\xa4\xc3\xa4n kahdella pisteell\xc3\xa4 varustettua h\xc4\x81\xe2\x80\x99-kirjainta (\xd8\xa9) ilmaisemaan feminiinin p\xc3\xa4\xc3\xa4tett\xc3\xa4 [t]. Arabiaksi t\xc3\xa4t\xc3\xa4 kirjainta kutsutaan nimell\xc3\xa4 t\xc4\x81\xe2\x80\x99 marb\xc5\xab\xe1\xb9\xada (sidottu t\xc4\x81\xe2\x80\x99).'